### Beslutningstema

Det skal besluttes, om der skal gives dispensation fra fortidsmindebeskyttelseslinjen til opførelse af en lagerhal og en overdækning til opbevaring af stiladser på [adresse], 6780 Skærbæk.

### Sagsfremstilling

Gånsager Tømrer- og Snedkerforretning A/S har søgt om dispensation fra fortidsmindebeskyttelseslinjen i forbindelse med, at de ønsker at opføre en lagerhal og en overdækning til opbevaring af stilladser på ejendommen matr. nr. 349 Gånsager, Vodder Ejerlav, beliggende [adresse], 6780 Skærbæk.

Troels Schou bliver 1500 m2, en kiphøjde på 8,5 m, med 17 graders taghældning belagt med sort eternit. Facaderne bliver med grå stålplader. Lagerhallen skal bruges til opbevaring af maskiner m.m.

Overdækningen får et areal på 353 m2 og en højde på 4,7 m. Overdækningen bliver med grå stålplader på siderne og sorte stålplader på taget.

På ejendommen er der to fortidsminder - gravhøje, som afkaster fortidsmindebeskyttelseslinjer. Formålet med beskyttelseslinjen er at sikre fortidsmindernes værdi som landskabselementer, herunder at sikre indsyn til og fra fortidsminderne. Beskyttelseszonen forløber 100 m fra fortidsmindet.

Inden for fortidsmindebeskyttelseslinjen må der ikke foretages ændringer i tilstanden, f.eks. må der ikke ske tilplantninger eller ændringer i terrænet. Endvidere er der forbud mod, at placere bebyggelse f.eks. bygninger, skure, campingvogne og master. Undtaget er dog landbrugsmæssig drift.

Lokalplan 108-560 - Erhvervsområde ved [adresse] og [adresse] i [adresse] er gældende for ejendommen.
Formålet med lokalplanen er:

* Sikre områdets kulturhistoriske fortælleværdier.
* Fastlægge bestemmelser for fremtidig udvidelse af erhverv i området.
* Sikre naboer mod støj- og lysgener.
* Fastlægge principperne for bebyggelsens omfang og udformning, således at der tages hensyn til det omgivende landskab.

Lokalplanen er opdelt i delområder. I delområde II og III er der af hensyn til naboer og kulturmiljøet udlagt byggefelter, hvori nyt byggeri skal opføres. Byggeriets mulige højde er varierende og forskelligt alt efter byggefeltets placering.

Byggefelterne er placeret således, at der ikke skabes væsentlige skyggegener hos naboerne, og så fremtidigt byggeri ikke kommer til at fremtræde for voluminøst i forhold til gravhøjene.

Lokalplanen blev vedtaget 31. oktober 2017 og blev ikke påklaget, så virksomheden har en berettigede forventning om, at de kan udvide virksomheden, så længe de bygger inden for byggefeltet, og overholder kravene i lokalplanen.

Troels Schou og overdækningen opføres inden for byggefeltet i delområde II og overholder kravene om højden på 8,5 m og afstanden på 20 m fra fortidsminderne, som er beskrevet i lokalplanen.

[adresse] har haft ansøgningen i høring, og er kommet med bemærkninger imod opførelsen af byggeriet. Indsigelse, oversigtskort samt kort, der viser byggefelt og placering af byggeriet, er vedlagt som bilag.

Det er forvaltningens vurdering, at byggeriet kan ske i respekt for fortidsminderne, da byggeriet sker i henhold til kravene i lokalplanen, og at ind- og udsynet til fortidsminderne vil være mindre væsentlig betydende, da den nye lagerhal placeres 9 m øst for en eksisterende bygning, som allerede begrænser frit ind- og udsyn til fortidsminderne. Overdækning til opbevaring af stilladser opføres i den sydlige ende af byggefeltet, hvor der ifølge museet allerede er begrænset ind- og udsyn til fortidsminderne.

### Lovgrundlag

Naturbeskyttelsesloven.

### Fagchefen for Plan og Udvikling indstiller,

at der gives dispensation fra fortidsmindebeskyttelseslinjen til opførelse af en lagerhal og en overdækning til opbevaring af stilladser.

### Beslutning

Indstillingen godkendt.